## Odluka o Hrvatskom vijeću za suradnju s Međunarodnim hidrološkim programom i Operativnim hidrološkim programom

### NN 38/2008 (2.4.2008.), Odluka o Hrvatskom vijeću za suradnju s Međunarodnim hidrološkim programom i Operativnim hidrološkim programom

# VLADA REPUBLIKE HRVATSKE

**1272**

Na temelju članka 23. stavaka 1. i 3. Zakona o Vladi Republike Hrvatske
(»Narodne novine«, br. 101/98, 15/2000, 117/2001, 199/2003 i 30/2004), Vlada
Republike Hrvatske je na sjednici održanoj 27. ožujka 2008. godine donijela

## ODLUKU

### O HRVATSKOM VIJEĆU ZA SURADNJU S MEĐUNARODNIM HIDROLOŠKIM PROGRAMOM I OPERATIVNIM HIDROLOŠKIM PROGRAMOM

I.

Ovom Odlukom uređuje se zadaća i sastav te način rada Hrvatskog vijeća za
suradnju s Međunarodnim hidrološkim programom i Operativnim hidrološkim
programom (u daljnjem tekstu: Hrvatsko vijeće za MHP/OHP). Predmetno vijeće je
osnovano Odlukom Vlade Republike Hrvatske (»Narodne novine«, br. 15/93, 19/94 i
7/99).

II.

Hrvatsko vijeće za MHP/OHP je savjetodavno tijelo Vlade Republike Hrvatske (u
daljnjem tekstu: Vlada) i obavlja ove poslove:
– razmatra pitanja hidrologije i upravljanja vodnim resursima značajnima za
međunarodnu suradnju Republike Hrvatske s Organizacijom ujedinjenih naroda za
prosvjetu, znanost i kulturu (u daljnjem tekstu: UNESCO), a posebno njenim
Odjelom za vodne znanosti Division of Water Sciences (u daljnjem tekstu: DWS) u
Parizu. Ista pitanja razmatra i sa Svjetskom meteorološkom organizacijom (u
daljnjem tekstu: WMO) i s nacionalnim vijećima (u daljnjem tekstu: NV za MHP)
drugih zemalja, a posebno onih s kojima graniči Republika Hrvatska;
– razmatra i daje Vladi mišljenja o akcijama i projektima UNESCO-a, WMO-a i NV-a
za MHP koji se tiču interesa Republike Hrvatske;
– vezano s problemima hidrologije i upravljanja vodnim resursima daje Vladi
mišljenje o sastavu, prijedlozima i stajalištima delegacije Republike Hrvatske
na službenim skupovima koje organiziraju UNESCO, WMO i NV za MHP;
– u sklopu svoga područja rada sudjeluje u pripremi stajališta i razmatranju
pitanja u svezi sa sklapanjem i izvršavanjem međunarodnih ugovora što ih sklapa
Republika Hrvatska, te o tome daje svoje mišljenje Vladi Republike Hrvatske i
njezinim tijelima, po potrebi i na njihov zahtjev;
– putem Hrvatskoga povjerenstva za UNESCO pri Ministarstvu kulture Republike
Hrvatske, Ministarstva vanjskih poslova i europskih integracija Republike
Hrvatske i Stalnog predstavništva Republike Hrvatske pri UNESCO-u, sudjeluje u
razmjeni svih relevantnih informacijskih materijala s UNESCO-om, WMO-om i NV-om
za MHP drugih zemalja, u svrhu prijenosa i primjene međunarodnih iskustava i
spoznaja na području hidrologije i upravljanja vodnim resursima, nastalih
djelatnošću gore spomenutih organizacija, te na primjeren način upoznaje
hrvatsku javnost s njihovim ciljevima, zadaćama i djelatnošću;
– organizira i koordinira znanstvenu suradnju u zemlji i inozemstvu na
ostvarivanju Međunarodnog hidrološkog programa kojim rukovodi DWS. Zadatak
Hrvatskog vijeća za MHP/OHP je sudjelovanje u radu programa Blue Danube (Plavi
Dunav) i zastupanje interesa Republike Hrvatske u korištenju i upravljanju
vodama rijeka dunavskog sliva;
– u obavljanju svojih poslova priprema za Vladu Republike Hrvatske posebne
stručne podloge, materijale i dokumente u skladu s programom Vlade i na njen
zahtjev.

III.

Hrvatsko vijeće za MHP/OHP ima predsjednika i 15 članova.
Članovi su predstavnici sljedećih tijela i institucija:
– Ministarstva regionalnog razvoja, šumarstva i vodnoga gospodarstva – jedan
član;
– Ministarstva zaštite okoliša, prostornog uređenja i graditeljstva – jedan
član;
– Ministarstva kulture – jedan član;
– Ministarstva mora, prometa i infrastrukture – jedan član;
– Ministarstva znanosti, obrazovanja i športa – jedan član;
– Ministarstva vanjskih poslova i europskih integracija – jedan član;
– Državnog hidrometeorološkog zavoda – jedan član;
– Hrvatskih voda – jedan član;
– Hrvatske elektroprivrede d.d. – jedan član;
– Hrvatskog geološkog instituta – jedan član;
– Građevinskog fakulteta, Zagreb – jedan član;
– Građevinskog fakulteta, Split – jedan član;
– Građevinskog fakulteta, Rijeka – jedan član;
– Građevinskog fakulteta, Osijek – jedan član, i
– Geotehničkog fakulteta, Varaždin – jedan član.
Predsjednika i članove Hrvatskog vijeća za MHP/OHP imenuje Vlada Republike
Hrvatske na prijedlog tijela iz stavka 2. ove točke.
Predsjednik i članovi vijeća imenuju se na četiri godine i mogu biti ponovo
imenovani.

IV.

Hrvatsko vijeće za MHP/OHP donosi poslovnik o svom radu.
Hrvatsko vijeće za MHP/OHP može osnovati i svoja radna tijela.

V.

Stručne, administrativne i druge poslove Hrvatskog vijeća za MHP/OHP obavlja
Ministarstvo regionalnog razvoja, šumarstva i vodnoga gospodarstva.

VI.

Sredstva za rad Hrvatskog vijeća za MHP/OHP osiguravaju se u državnom proračunu
Republike Hrvatske.
Troškove putovanja i boravka članova Hrvatskog vijeća za MHP/OHP na sastancima
UNESCO-a, WMO-a i NV-a za MHP drugih zemalja, snose tijela i institucije
imenovanih.
Iznimno od stavka 2. ove točke, za predstavnike fakulteta u Hrvatskom vijeću za
MHP/OHP, troškove putovanja i boravka snosi Ministarstvo regionalnog razvoja,
šumarstva i vodnoga gospodarstva.

VII.

Stupanjem na snagu ove Odluke prestaje važiti Odluka o Hrvatskom komitetu za
suradnju s Međunarodnim hidrološkim programom i operativnim hidrološkim
programom (»Narodne novine«, br. 15/93, 19/94 i 7/99).

VIII.

Ova Odluka stupa na snagu osmoga dana od dana objave u »Narodnim novinama«.

Klasa: 920-02/08-02/01
Urbroj: 5030105-08-1
Zagreb, 27. ožujka 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur.**, v. r.

Odluka, NN 38/2008-1272
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)